
asupra propunerii legislative privind reevaluarea drepturilor salariale ale cadrelor didactice din învăţământul superior şi din institutele de cercetare 

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea  legislativă privind reevaluarea drepturilor salariale ale cadrelor didactice din învăţământul superior şi din institutele de cercetare, trimis cu adresa nr. 515 din 3 februarie 2003.


La întocmirea prezentului raport, Comisia a avut în vedere avizele primite de la Consiliul Legislativ şi Comisia pentru buget, finanţe şi bănci, precum şi punctul de vedere al Guvernului.
Comisia a fost sesizată cu dezbaterea şi avizarea propunerii legislative mai sus menţionate în procedură obişnuită.

Propunerea legislativă face parte din categoria legilor ordinare, conform prevederilor art.72 alin (1) din Constituţia României.

Propunerea legislativă are ca obiect de reglementare reevaluarea drepturilor salariale ale cadrelor didactice din învăţământul superior şi din institutele de cercetare, urmând să beneficieze de o salarizare echivalentă cu media salarizării personalului similar din Comunitatea Europeană.

Comisia propune plenului respingerea propunerii legislative pentru următoarele motive:

1. Salarizarea cadrelor didactice şi a personalului din unităţile de cercetare-dezvoltare este reglementată prin Legea nr. 128/1997 privind statutul personalului didactic şi Ordonanţa Guvernului nr. 57/2002 privind cercetarea ştiinţifică şi dezvoltarea tehnologică. Pentru anul 2003 personalul din cercetare urmează să primească creşteri salariale de 6% începând cu 1 ianuarie 2003 şi de 9% începând cu 1 octombrie 2003, conform Ordonanţei de urgenţă a Guvernului nr. 196/2002 privind creşterile salariale ce se vor acorda în anul 2003 personalului din învăţământ, salarizat potrivit Ordonanţei de urgenţă a Guvernului nr. 8/2000 pentru modificarea şi completarea Legii nr. 128/1997 privind statutul personalului didactic, referitor la stabilirea salariului de bază al personalului din învăţământ şi pentru abrogarea unor dispoziţii din Legea nr. 154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoane care ocupă funcţii de demnitate publică.

2. În considerarea argumentului de mai sus, propunerea legislativă ar fi trebuit să aibă în vedere modificarea actelor normative menţionate, precum şi stabilirea unor norme concrete care să acopere problematica ce reprezintă obiectul de reglementare.

3. Prin Ordonanţa Guvernului nr. 65/2002 privind Statutul personalului de cercetare-dezvoltare, sunt acordate acestui personal o serie de facilităţi:

· dreptul de a beneficia de un venit lunar neplafonat, dacă concomitent cu execuţia temelor finanţate din fonduri de la bugetul de stat, derulează şi proiecte finanţate din programe internaţionale la care România plăteşte cotizaţie;
· dreptul de a beneficia în condiţiile legii, de un spor la salariul de bază, dacă au obţinut titlul ştiinţific de doctor.
4. Totodată, prin art. 15 alin (1) din Legea nr. 500/2002 privind finanţele publice, se stabileşte obligaţia iniţiatorului unui act normativ cu implicaţii bugetare, de a elabora cu sprijinul Ministerului Finanţelor Publice sau al altor instituţii implicate, fişa financiară care însoţeşte expunerea de motive.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 26 martie 2003, Comisia propune respingerea acesteia cu 10 voturi pentru şi un vot împotrivă.

